stanford-oval/wikipedia huggingface dataset:
The Future Now

העתיד כעת הוא אלבום משנת 1978 של היוצר הבריטי פיטר האמיל. החלק המרכזי של האלבום עוסק בשאלות מרכזיות של הפוסט מודרניזם.
הצליל באלבום זה רגוע למדי בהשוואה לעבודות קודמות של האמיל, והוא קליט יותר. האלבום פותח בשיר מלא עליצות בשם Pushing Thirty (לקראת גיל 30) בו האמיל מתגאה בכך שלמרות שתעשיית המוזיקה מלאה בצעירים כוחו עדיין במותניו והוא "עדיין יכול להיות נאדיר".
בשיר נוסף The Second Hand (מחוג הדקות) האמיל עוסק בבריחת השווא מקללת הזקנה ומסיים בהכרזה הפסימית "כולנו תחת מרותו של מחוג הדקות". למרות זאת צליל השיר רחוק מלהיות מלאנכולי כמו התוכן שלו.
ישנו גם ייצוג לשירי החרטה והאהבה שאכזבה - שני שירים מלודיים, The Mousetrap (Caught In)‎ ו-If I Could.
שיר נוסף, Trappings, עוסק באדם שהתמכר להצלחה בעולם השואו-ביזנס, ובין הקוקאין, הסלבריטיז ותוכניות האירוח איבד את עצמו לגמרי. על פי שמועה מדובר בדייוויד בואי, אולם האמיל עצמו נמנע מלענות לשאלה זו.
ב Energy Vempires האמיל מתלונן על האנרגיה שגוזלים ממנו מעריצים מוטרפים:
הבחור הזה אומר שהוא כתב את כל השירים שלי; הבחורה הזאת אומרת שאני האב של בנה. אני לא מכיר אותם בכלל; אני יוצא מדעתי
שיר הנושא של האלבום עוסק בהבטחות שנכזבו לעולם חדש ואמיץ
אני רוצה את העתיד כעת; אני רוצה לאחוז אותו בידי. כל בני האדם שווים וזקופי קומה; אני רוצה את הארץ המובטחת.
בהמשך ישיר לשיר הנושא עוסק Still In The Dark באכזבה מכך שהקדמה לא הגיעה למה שחשוב באמת, והמדע אינו יכול לענות לשאלה "מדוע":
לא, אין תשובה; אין הוכחה נצחית; אין אמת נצחית.
כעת האלבום עושה תפנית, באותו נושא עצמו, ומאשים את המצב הפוליטי בשיר Mediaevil - שיר שכולו שירה מקהלתית מחוספסת, ללא כלי ליווי. בשיר משווה האמיל את המצב כיום לימי הביניים, ומסיק שבעצם לא חל כל שיפור:
המוזרים עדיין נכלאים בבתי משוגעים ...

העשיר מתעשר עוד יותר

והעני משלם את החשבון. ואלוהים חי בראש טיל ביניבשתי

ממתין ליום הדין. אם לא נפקח עיננו, ומהר

ימי הביניים יישארו כאן לתמיד.
השיר הבא מתנתק מהעיסוק בפוסט-מודרניזם, אך לא מפוליטיקה. על רקע צליל תעשייתי של מנוע אופנוע מסונתז עוסק האמיל במשטר האפרטהייד בדרום אפריקה.
בשני שירי הסיום, המחוברים זה לזה, חוזר האמיל לצליל אישי ורך יותר.
רשימת שירים

"Pushing Thirty"
"The Second Hand"
"Trappings"
"The Mousetrap"
"Energy Vampires"
"If I Could"
"The Future Now"
"Still In The Dark"
"Mediaevil"
"A Motor-bike in Afrika"
"The Cut"
"Palinurus (Castaway)"
שירי בונוס בהוצאה המחודשת
Recorded live at The All Souls Unitarian Church, Kansas City, USA on 16th February 1978
"If I Could"
"The Mousetrap (Caught In)"
הערות שוליים

↑  ריקי נאדיר הוא "פרחח רוק" והנושא של השיר הפותח את האלבום "הצ'אנס הגדול של נאדיר" וכמו כן שם האלבום כולו
| --- | --- |
בקרת זהויות :  MusicBrainz release group: e20e1c68-25ed-31a3-b6cb-723ee9b7d0ec
The Gathering (אלבום)

The Gathering (בעברית: האספה) הוא אלבום הבכורה שהוציא הרכב אמני הטראנס הישראלי Infected Mushroom.
האלבום יצא בשנת 1999, המוזיקה באלבום זה התאפיינה ב"אפלוליות" שייצגה היטב את מוזיקת הגואה טראנס.
אופי האלבום ושמו

האלבום משלב סגנונות טראנס פסיכדלי וגואה שאפיין מאוד את המוזיקה האלקטרונית בשנים אלו, שמו ("האספה") מרמז על כוונה לאסוף פסקולים של סרטים ומשחקים שאפיינו בעיני חברי ההרכב את שנות ה-90, וליצור מהם מוזיקה בעיני רוחם.
הרצועות באלבום

| מס' | שם | משך |
| --- | --- | --- |
| 1. | Release Me  | 8:29 |
| 2. | The Gathering  | 7:44 |
| 3. | Return of the Shadows  | 8:13 |
| 4. | Blue Muppet  | 8:09 |
| 5. | Psycho  | 8:38 |
| 6. | Montoya Remix  | 8:20 |
| 7. | Tommy the Bat  | 7:29 |
| 8. | Virtual Voyage  | 8:24 |
| 9. | Over Mode  | 8:36 |
| משך כולל: | משך כולל: | 73:58 |
דוגמיות קול (Vocal samples)

"Release Me" מכיל דוגמית קול מהסרט היום השלישי (1996)
"The Gathering" מכיל דוגמית קול מסדרת משחקי הווידאו Grand Theft Auto.
""Return of the Shadows" מכיל דוגמית קול מהסרט מסע בין כוכבים 6: הארץ הלא נודעת (1991)
"Psycho" מכיל דוגמית קול מהסרט באטמן ורובין (1997) כמו כן מהסרט מסע בין כוכבים 8: המפגש (1996)
"Tommy the Bat" מכיל דוגמית קול מהשיר "Tommy The Cat" של הלהקה פריימוס (משם נלקח גם שם הרצועה) ובנוסף מהסרט האי של ד"ר מורו (1996)
"Over Mode" גם הוא מכיל דוגמיות קול מהסרט האי של ד"ר מורו (1996)
The Gathering

ערך זה עוסק בלהקת מטאל הולנדית. אם התכוונתם למשמעות אחרת, ראו .
| --- | --- |

 מקום הקמה:  הולנד 
 תקופת הפעילות:  מ-1989 
 סוגה:  מטאל גותי, דת'-דום גותי (מוקדם) רוק מתקדם, רוק אלטרנטיבי (מאוחר)
 חברת תקליטים:  סנצ'ורי מדיה רקורדס 
 www.gathering.nl
 חברים
 Anneke van Giersbergen Niels Duffhuës Frank Boeijen Marjolein Kooijman Silje Wergeland Hugo Prinsen Geerligs 
 
הלהקה בשנת 2011
The Gathering (בעברית: "הכינוס", תעתיק: דה גאד'רינג) היא להקת רוק הולנדית שהתפרסמה באמצע שנות ה-90 של המאה ה-20. הלהקה החלה את דרכה בתור להקת מטאל מסוג דת'-דום ומטאל גותי, אך שינתה את סגנונה בהמשך והפסיקה לנגן מטאל.
היסטוריה

ראשית הלהקה בשנות ה-80 המאוחרות, כשהנס רוטן, אחיו רנה וברט סמיט'ס התאגדו במטרה להקים להקה. במהרה הצטרפו הוגו פרינסן גירלינג, ג'למר וו'ירסמה ופרנק בויין. המכנה המשותף של רוב חברי הלהקה היה אהבתם לסגנון המטאל, אך שאלו הלכו רחוק מאוד, "שברו" את המטאל לסוגיו - והביעו סוג של מטאל עם מכנה משותף לאהבה ותשוקה, עם מילים עדינות שמצליחות לשלב מלנכוליה וריפים כבדים אך לא מהירים בנגיעות רומנטיות. הלהקה, הצליחה ליצור סאונד ייחודי שנשמע אומנם נדיר פעם ראשונה למאזין, אך לדה גדרינג עדין יש את המגע המיוחד שלהם, במיוחד בליריקה שכוללת לא פעם הבעת רגשות משני המינים. ללהקה שירים שבוצעו גם על ידי סולנים וגם על ידי סולניות, שהבולטת בהם היא אנקה וון ג'ירסברגן וגם משלבים את שירת היפה והחיה.
בשנת 2007 עזבה אנקה ון ג'ירסברגן את הלהקה ופצחה בקריירת סולו שכללה גם שיתוף פעולה עם להקת Anathema ועם ליב כריסטין מTheatre of Tragedy וKari Rueslåtten תחת השם "הסירנות".
ב-2014 הקפיאה הלהקה את פעילותה. ב-8 בדצמבר 2016, יצא ללהקה דיסק כפול של תקליטים, דמואים ושירים שלא פורסמו מההקלטות של Souvenirs and Home, בשם Blueprints. ביוני ובנובמבר 2018, ערכו מספר הופעות בהולנד וסיבוב הופעות קטן ביוון. ב-29 באפריל 2022, הלהקה הוציאה את אלבום האולפן האחד-עשר שלה, והראשון מזה כמעט 10 שנים, Beautiful Distortion.
אלבומים נוספים

אלבומי סטודיו:
Always... (1992)
Almost a Dance (1993)
Mandylion (1995)
Nighttime Birds (1997)
How to Measure a Planet? (1998)
if_then_else (2000)
Souvenirs (2003)
Home (2006)
The West Pole (2009)
Disclosure (2012)
Afterwords(2013)
Beautiful Distortion (2022)
הערות שוליים

↑  The Sirens: Anneke van Giersbergen, Liv Kristine und Kari Rueslåtten zeigen Video zu 'Fearless'אתר רוק הארד, 2015
| --- | --- |
בקרת זהויות :  BnF: cb142625872 (data)  GND: 10311254-6  ISNI: 0000 0001 2349 4822  LCCN: no2007135775  MusicBrainz: 004e5eed-e267-46ea-b504-54526f1f377d  NKC: xx0057791  SUDOC: 160203538  VIAF: 20145970335832252638   WorldCat (עם VIAF): 20145970335832252638
אבא מרי בן קלונימוס

| --- | --- |
 עיסוק:  נקדן
 
רבי אַבָּא מָרִי בֶּן קָלוֹנִימוּס היה מדקדק עברי בימי הביניים, חי כנראה בראשית המאה ה-14.
ספר הדקדוק "לקח טוב"

תלמידו הקדיש לו את ספר דקדוק אותיות השימוש "לקח טוב", בשמו המלא: מדרש לקח טוב: "עניין המלות המשמשות בכל המקרא", שבסופו שיר ארוך הפותח במילים "ארוגות למלכים הרקמות" על כללי הדקדוק והמליצה העבריים. לפי קולופון הספר, כתיבתו הושלמה בשנת ה'קי"ד (1354).
הספר עודנו בכתב־יד (כת"י פארמה 3282. מס. 791 בקטלוג דה רוסי), וצילומו מצוי במכון לתצלומי כתבי יד עבריים שבאוניברסיטה העברית בירושלים.
בעבר יוחס החיבור לאבא מרי בן קלונימוס עצמו.
MATLAB

| --- | --- |
  MATLAB בגרסה R2015b

תצוגה תלת־ממדית של הפעלת הפונקציה sinc
 מפתח:  The MathWorks
 מחזור חיים:  1984–הווה (כ־40 שנה) 
 גרסה אחרונה:  R2024b (12 בספטמבר 2024) 
 מערכת הפעלה:  רבות
 נכתבה בשפות:  C, Fortran, C++, Java 
 סוג רישיון:  EULA
 קטגוריה:  תוכנת חישוב
 MATLAB product page
 
MATLAB (בתעתיק לעברית: מאטלב) היא שפה דור רביעי בתחום המתמטי פנימי, הכוללת שפת תכנות, ומיוצרת על ידי חברת MathWorks. התוכנה מאפשרת טיפול קל ונוח במטריצות, שימוש בפונקציות ובנתונים, מימוש אלגוריתמים על נתונים, יצירת ממשקי משתמש ויצירת קשר עם תוכנות הכתובות בשפות אחרות.
היסטוריה

השם MATLAB הוא ראשי תיבות של המילים "מעבדת מטריצות" - "matrix laboratory" באנגלית. MATLAB נכתבה בסוף שנות ה-70 על ידי קליב מולר, אז ראש המחלקה למדעי המחשב באוניברסיטת ניו מקסיקו. מטרת התוכנית הייתה מתן גישה לספריות המתמטיות LINPACK ו-EISPACK ללא צורך ללמוד Fortran. התוכנה נפוצה במהירות באוניברסיטאות ובקהילת חוקרי המתמטיקה השימושית. ג'ק ליטל, מהנדס, גילה את התוכנה כאשר ביקר את מולר באוניברסיטת סטנפורד במהלך 1983. ליטל הכיר בפוטנציאל המסחרי, וצירף את מולר וסטיב באנגרט. הם כתבו מחדש את התוכנה בשפת C (ספריות משוכתבות אלו ידועות כ-JACKPAC) וייסדו את Mathworks ב-1984, על מנת להמשיך את פיתוחה.
התוכנה אומצה תחילה על ידי חוקרים ועובדים בהנדסת מכשור ובקרה, תחום המומחיות של ג'ק ליטל, אבל במהירות נפוצה לתחומים שונים. התוכנה נמצאת בשימוש נרחב באקדמיה, במיוחד בנושאי הלימוד של אלגברה ליניארית ואנליזה נומרית, והיא נפוצה גם בין המדענים העוסקים בעיבוד תמונה, רשתות נוירונים מלאכותיות, סימולציות של תהליכים פיזיקליים, חישובים נומריים ותחומים נוספים. סטודנטים רבים להנדסה ומדע נחשפים לתוכנה זו במהלך לימודיהם.
יכולות > מתמטיקה וחישוביות

MATLAB מכילה בהתקנה הבסיסית כמה מאות פונקציות המכסות חלקים גדולים של המתמטיקה החישובית. בין השאר, התוכנה יודעת לטפל ב:
מטריצות ואלגברה ליניארית, ערכים עצמיים ושיטות לליכסון מטריצות
פולינומים ואינטרפולציה - שורשים של פולינומים, פעולות על פולינומים ונגזרותיהם, אינטרפולציה ואקסטרפולציה ופעולות אחרות
סטטיסטיקה וניתוח נתונים מתמטי - פונקציות סטטיסטיות, רגרסיות סטטיסטיות, סינון דיגיטלי, טרנספורם פורייה ואחרות
עיבוד נתונים - ציור, אופטימיזציה, חיפוש שורשים, אינטגרציה נומרית ואחרים
משוואות דיפרנציאליות - פתרון של משוואות דיפרנציאליות ואלגברו-דיפרנציאליות, משוואות דיפרנציאליות עם ריסון, משוואות דיפרנציאליות חלקיות, ואחרות
מטריצות דלילות
יכולות > סביבת פיתוח

MATLAB מכילה מספר יכולות עבור פיתוח אלגוריתמים, כולל יכולות של פיתוח מונחה עצמים. כמו כן התוכנה כוללת סביבת פיתוח משולבת המכילה כלי ניפוי שגיאות וחקר ביצועים. בנוסף התוכנה יכולה לתקשר עם אמצעים אלקטרוניים ממוחשבים.
יכולות > הצגת נתונים

התוכנה מגיעה עם יכולות גרפיות, הכוללות תצוגה בשלושה ממדים (ראו גרפיקה בהמשך), ניתוח נתונים ויזואלי ויצירת קליפים.
סביבת הפיתוח המשולבת מאפשרת יצירה של ממשקי משתמש עם פקדים שונים (לדוגמה כפתורים, שדות נתונים להזנה). באמצעות שימוש במהדר, ניתן ליצור באמצעות ממשקים אלו תוכנה נפרדת היכולה לרוץ, ודורשת רק את ספריית זמן הריצה של MATLAB.
יכולות > ממשקים

התוכנה כוללת מספר ממשקי תכנות יישומים עבור גישה לספריות הנכתבות בשפות תכנות אחרות (באמצעות קובצי MEX או DLL) ללקוחות COM וממשקי Web, כמו גם אביזרים היקפיים המתקשרים ישירות עם התוכנה באמצעות הממשק הטורי.
יכולות > חבילות כלים

ב-MATLAB ניתן ליצור חבילה מיוחדת המרחיבה את הפונקציונליות של התוכנה. קבוצות של כלים כאלו נכתבו ב-MATLAB על מנת לפתור סוגים מסוימים של בעיות, כאשר חברת MathWorks מספקת מספר חבילות כאלו כמו: עיבוד אותות, עיבוד תמונות, רשתות נוירונים, בקרה, אופטימיזציות, לימוד מכונה ועוד. אלפי חבילות נוספות פותחו על ידי חברות אחרות.
תחביר

התוכנה בנויה סביב שפת MATLAB, המכונה לפעמים גם קוד M. הדרך הפשוטה ביותר להשתמש בשפה היא לכתוב ליד הסמן >> בחלון הפקודה, שהוא חלק מסביבת העבודה של התוכנה, ולהשתמש בתוכנה כמעטפת מתמטית. ניתן לרשום רצף של פקודות בקובץ טקסט, לרוב על ידי העורך הפנימי, כסקריפט או כפונקציה. ניתן גם להשיג הרחבות לשפה ואף להשתמש בה כשפה מונחית עצמים.
תחביר > משתנים

משתנים מוגדרים עם אופרטור ההשמה (=). השפה היא בעלת טיפוסים חלשים, כך שאין צורך בהגדרה של הטיפוסים והם אף יכולים להשתנות. ערכים יכולים להיות מחושבים באמצעות קבועים, ערכי משתנים אחרים ומתוצאות של פונקציות. ב-MATLAB יש מספר קבועים, בהם pi שמייצג את פאי ו-i שמייצג מספר היחידה המדומה  i={\sqrt {-1}}. למשל:
>> x = 17
x =
 17
>> x = 'hat'
x =
hat
>> x = [3*4, pi/2]
x =
 12.0000 1.5708
>> y = 3*sin(x)
y =
 -1.6097 3.0000

>> r = 2 * pi
r =
 6.2832

A = [3+2i 7-8i]
>> A =
 3.0000 + 2.0000i 7.0000 - 8.0000i

>> tol = 3 * eps
tol =
 6.6613e-016

>> intmax('uint64')
ans =
 18446744073709551615
תחביר > וקטורים/מטריצות

פירוש שמה של MATLAB הוא כאמור "מעבדת מטריצות", וככזאת היא מספקת הרבה דרכים ליצירת מטריצה בעלת ממדים שונים. ב־MATLAB פירוש המונח וקטור הוא מערך חד־ממדי (1xN או Nx1) המקוצר לרוב למערך כשמתייחסים לשפות תכנות אחרות. כאשר מתייחסים למטריצה הכוונה היא לרוב למערכים רב ממדיים, כדוגמת, NxM, NxMxL, וכדומה. כאשר N ,M ו־L גדולים מ־1. בשפות אחרות, מתייחסים למטריצה כזאת כמערך של מערכים, כמערך של מערכים של מערכים, או פשוט כמערך רב ממדי.
MATLAB מספקת דרך פשוטה להגדרת מערכים באמצעות שימוש בתחביר הבא: סיום:מרווח:התחלה. לדוגמה:
>> array = 1:2:9
array =
 1 3 5 7 9
מגדיר משתנה array (או קובע ערך חדש למשתנה array הקיים) שהוא מערך עם הערכים 1, 3, 5, 7, ו־9. המערך מתחיל ב־1, ערך ההתחלה, כל אחד מהערכים נמצא בהפרש קבוע מהקודם של 2 (ערך המרווח), והערכים במערך מגיעים אך לא עוברים את 9 (9 שהוא ערך הסיום). דוגמה אחרת היא:
>> array = 1:3:9
array =
 1 4 7
אם ערך המרווח (יחד עם סימן נקודתיים אחד) מושמט מהתחביר אזי ברירת המחדל היא 1, למשל:
>> ari = 1:5
ari =
 1 2 3 4 5
מכניס למשתנה ari מערך עם הערכים 1, 2, 3, 4, ו־5, תוך שימוש במרווח 1 שהוא ברירת המחדל.
האינדקסים של המערכים מתחילים ב־1, דבר המקובל יותר במתמטיקה מאשר בתכנות בו יותר מקובל להתחיל ב־0 (הגם שיש שפות תכנות לא מעטות המתחילות גם הן את האינדקסים ב־1).
מטריצה יכולה להיות מוגדרת על ידי הפרדת הערכים בתוך השורות עם רווח לבן או פסיק ושימוש בנקודה פסיק בסיום כל שורה. רשימת רכיבי המטריצה צריכה להיות מוקפת בסוגריים מרובעים []. רכיבים ותת מערכים ניתנים לגישה באמצעות סוגריים עגולים - (), למשל:
>> A = [16 3 2 13; 5 10 11 8; 9 6 7 12; 4 15 14 1]
A =
 16 3 2 13
 5 10 11 8
 9 6 7 12
 4 15 14 1

>> A(2,3)
ans =
 11

>> A(2:4,3:4)
ans =
 11 8
 7 12
 14 1

>> Commas = [ 1, 0 ; 3, 9]
Commas =
 1 0
 3 9
ריבוע מטריצת היחידה בגודל n יכול להיווצר באמצעות שימוש בפונקציה eye, ומטריצה בכל גודל של אפסים או אחדים יכול להיווצר עם הפונקציות zeros ו־ones, בהתאמה. לדוגמה:
>> eye(3)
ans =
 1 0 0
 0 1 0
 0 0 1
>> zeros(2,3)
ans =
 0 0 0
 0 0 0
>> ones(2,3)
ans =
 1 1 1
 1 1 1
שחלוף מטריצה נעשה על ידי הוספת נקודה-גרש או על ידי הפונקציה transpose. הצמדה הרמיטית (שחלוף + צמוד מרוכב) נעשה על ידי הוספת גרש או על ידי הפונקציה ctranspose. במקרה שהמטריצה ממשית אין הבדל בין הפעולות ואפשר להשתמש הן ב- A.' והן ב- A' לשחלוף.
% complex matrix
>> Z = [1,i; 3 2i]
Z =
 1.0 + 0.0i 0.0 + 1.0i
 3.0 + 0.0i 0.0 + 2.0i
>> Z.'
ans =
 1.0 + 0.0i 3.0 + 0.0i
 0.0 + 1.0i 0.0 + 2.0i
>> Z'
ans =
 1.0 + 0.0i 3.0 + 0.0i
 0.0 - 1.0i 0.0 - 2.0i
% real vectors and real matrix
>> A = [1 ; 2], B = A', C = transpose(A)
A =
 1
 2
B =
 1 2
C =
 1 2

>> D = [0 3 ; 1 5], D'
D =
 0 3
 1 5
ans =
 0 1
 3 5
רוב פונקציות MATLAB יכולות לקבל מטריצה ולהפעיל את עצמן על כל רכיב. למשל, mod(2*J,n) תכפיל כל ערך ב־J ב־2, ואז תבצע מודולו n עליו. MATLAB כוללת אמנם לולאות for ו־while, אבל שימוש ביכולת הווקטוריזציה של MATLAB יוצרת בדרך כלל קוד שהוא קריא יותר ומהיר יותר. למשל הקטע הבא לקוח מהקובץ magic.m המכיל פונקציה magic היוצרת ריבוע קסם עבור ערכים אי זוגיים של n:
[J,I] = meshgrid(1:n);
A = mod(I+J-(n+3)/2,n);
B = mod(I+2*J-2,n);
M = n*A + B + 1;
ל-MATLAB יש פקודה מקוצרת לפתרון מערכת משוואות ליניאריות המוצגות בצורה וקטורית:  x=A\backslash b הוא קיצור ל- x=A^{-1}b. לדוגמה:
>> A = [1 1; -1 1], B = [6 2]'
A =
 1 1
 -1 1
B =
 6
 2
>> A\B
ans =
 2
 4
תחביר > כפל

הכפל הסטנדרטי ב-MATLAB, האופרטור  *, הוא כברירת מחדל כפל מטריצות. אם רוצים לכפול איבר-איבר יש להשתמש באופרטור
 .*. ראו דוגמאות להלן:
>> A = [1 2; 3 6], B = [0 3 ; 2 1]
A =
 1 2
 3 6
B =
 0 3
 2 1
>> P1 = A*B, P2=A.*B
P1 =
 4 5
 12 15
P2 =
 0 6
 6 6

>> V = [1 3], V*V', V.*V
V =
 1 3
ans =
 10
ans =
 1 9
תחביר > אופרטורים לוגיים

הקוד שלהלן מציג את אופרטורי ההשוואה העיקריים: שווה (==), לא שווה (=~), קטן שווה (=>) וגדול שווה (=<). הקוד מחזיר 1 לוגי אם התנאי הלוגי נכון ו-0 לוגי אחרת.
% equal, not equal, less or equal, greater than or equal
>> Rel = [ 1==1, 1~=1, 1 <= 2, 3 >= 2 ]
Rel =
 1 0 1 1
באמצעות אופרטורים בינאריים אפשר ליצור ביטויים לוגיים מורכבים. הסימון ~ מייצג NOT, הסימון & מייצג AND, הסימון | מייצג OR. ראו דוגמה להלן:
% Logical not, and, or, xor
>> BinOps = [ ~(1==0) , (1==1) & (2==2), (0==1) | (0==0) , xor(1>2,2>1) ]
BinOps =
 1 1 1 1
ניתן להשתמש באופרטורים && (וגם) ו- || (או), שיעילים יותר חישובית מ-& ו-|.
% Logical not, and, or, xor
>> BinOps = [ ~(1==0) , (1==1) && (2==2), (0==1) || (0==0) , xor(1>2,2>1) ]
BinOps =
 1 1 1 1
תחביר > נקודה פסיק

בשפות תכנות רבות אחרות, סימן הנקודה פסיק נדרש על מנת לסיים משפטים. ב־MATLAB סימן זה איננו חובה. אם משפט איננו מסתיים עם סימן זה, אז תוצאתו תוצג. אם משפט זה לא מחזיר במפורש תוצאה, למשל 'clc', אזי לסימן אין השפעה.
תחביר > גרפיקה

הפונקציה plot משמשת ליצירת גרף משני וקטורים x ו־y. הקוד:
x = 0:pi/100:2*pi;
y = sin(x);
plot(x,y)
יוצר את הגרף הבא של פונקציית הסינוס:
גרפיקה תלת־ממדית יכולה להיווצר על ידי שימוש בפונקציות surf, plot3 או mesh, למשל הקוד:
[X,Y] = meshgrid(-8:.5:8);
R = sqrt(X.^2 + Y.^2)+eps;
Z = sin(R)./R;
surf(X,Y,Z)
יוצר תצוגה תלת־ממדית של הפעלת הפונקציה sinc על הרדיוס.
את הגרפים ניתן לעצב או באמצעות הקלדת קוד לתוך התוכנית או במסך הפקודות, או באמצעות ממשק משתמש גרפי בחלון המציג את הגרף. את הגרף ניתן לשמור במספר פורמטים, בהם PNG, ולהשתמש בהם בתוכנות אחרות או להוסיפם למאמרים ומסמכים שונים.
מגבלות

ב־MATLAB אין מערכת מרחבי שם, כמו זו הנמצאת בשפות מודרניות כ־Java ו־פייתון, כך שניתן לנקוב בשמן המלא (למשל java.lang.system.out.println). ב־MATLAB, כל הפונקציות הן מטווח השמות הגלובלי, וסדר הקדימות של פונקציות עם אותו שם נקבעות על פי סדר הגדרתן ועל פי כללים שונים. כתוצאה מכך, שני משתמשים יכולים לקבל תוצאות שונות עבור אותו קוד אם נתיב החיפוש הוא שונה.
הרבה פונקציות הן בעלת התנהגות שונה עם מטריצה ווקטור ומאחר שווקטורים הם מטריצה של שורה או עמוד, עובדה זאת יכולה לגרום לתוצאות בלתי צפויות. לדוגמה, הפונקציה (sum(A כאשר A היא מטריצה נותן וקטור שורה המכיל את הסכום של כל עמודה ב־A, לעומת זאת (sum(v כאשר v הוא וקטור עמודה או שורה מחזירה את הסכום של רכיביו; משום כך המתכנת צריך להיזהר אם המטריצה יכולה להתנוון מערך חד־ממדי. בזמן ש־sum והרבה פונקציות דומות יכולות לקבל ארגומנט הקובע את הכיוון, אחרות, כמו plot לא יכולות, ונדרשות בדיקות נוספות.
אף על פי שטיפוסים אחרים זמינים, ברירת המחדל היא מטריצה של נקודה צפה בדיוק כפול. טיפוס מערך זה לא כולל דרך להצמיד תכונות כגון יחידות או קצב דגימה. אף על פי שסימן זמן הוסף ב־R14SP3 עם אובייקט time series, קצב דגימה עדיין לא נתמך ומאפיינים כאלו חייבים להיות מנוהלים דרך מבנים או פונקציות שירות.
הערות שוליים

↑  MATLAB Path - Precedence Rules
| --- | --- |
בקרת זהויות :  NLI: 987007289707705171  BIBSYS: 90605893  BnF: cb12488192g (data)  LCCN: n92036881  NKC: ph117047  NLG: 59208  SUDOC: 03409038X  VIAF: 178697808   WorldCat (עם VIAF): 178697808
Lost Without You

Lost Without You (בעברית: אבודה בלעדיך) הוא סינגל שהוקלט על ידי הזמרת-יוצרת האוסטרלית דלתא גודרם, מתוך אלבום הבכורה שלה, Innocent Eyes. השיר יצא לאור ב-3 במרץ 2003, על ידי חברת התקליטים אפיק רקורדס ודיילייט רקורדס, כסינגל השני מתוך האלבום.
השיר הגיע למקום הראשון במצעד הסינגלים האוסטרלי.
רקע וכתיבה

השיר נכתב על ידי בריג'ט בננט ומתיו ג'רארד והופק על ידי מתיו ג'רארד גם כן. בממלכה המאוחדת, יצא השיר כסינגל ביחד עם השיר "Hear Me Calling", שהיה לבי-סייד שלו, על מנת לעזור בקידום שלו. בהמשך, יצא לאור גם בארצות הברית בפורמט של הורדה דיגיטלית, מה שהוביל להצלחתו במצעדי הבילבורד.
פרק זמן לצאתו, עלה השיר לרשת הזרמת המדיה ספוטיפיי, תוך שהצליח לצבור שם למעלה מ-10 מיליון השמעות.
וידאו קליפ

הווידאו קליפ הרשמי של השיר פורסם ב-18 במרץ 2011, עשור וחצי מצאתו המקורית. כמו כן, צולמו עבור השיר שני קליפים. הראשון בוים על ידי קאטי בל וצולם ברוהמפטון, לונדון והופץ ב-17 בפברואר 2003. הקליפ השני צולם בקליפורניה והופץ בארצות הברית באוגוסט 2005.
נכון לדצמבר 2020, מונה הצפיות של הקליפ עומד על למעלה מ-9 מיליון צפיות.
מיקומי שיא

|   ‏‏‏  מצעדים ודירוגים (2003)> מדינה |   ‏‏‏  מצעדים ודירוגים (2003)> מצעד |   ‏‏‏  מצעדים ודירוגים (2003)> מיקום שיא |   ‏‏‏  מצעדים ודירוגים (2003)>  |
| --- | --- | --- | --- |
|  אוסטרליה | מצעד הסינגלים האוסטרלי | 1 |  |
|  אירופה | אירופה הוט 100 | 15 |  |
|  אירלנד | מצעד הסינגלים האירי | 15 |  |
|  גרמניה | GfK – טופ 100 | 35 |  |
|  הולנד | מצעד 40 הסינגלים ההולנדיים | 35 |  |
|  הממלכה המאוחדת | מצעד הסינגלים הבריטי | 4 |  |
|  ניו זילנד | המצעד הניו זילנדי הרשמי | 4 |  |
|   ‏‏‏  מצעדים ודירוגים (2004)> מדינה |   ‏‏‏  מצעדים ודירוגים (2004)> מצעד |   ‏‏‏  מצעדים ודירוגים (2004)> מיקום שיא |   ‏‏‏  מצעדים ודירוגים (2004)>  |
| --- | --- | --- | --- |
|  אוסטרליה | מצעד הסינגלים האוסטרלי | 14 |  |
|  יוון | IFPI Greece | 20 |  |
|  שוודיה | סוורייטופליסטן | 9 |  |
|  שווייץ | המצעד השווייצרי | 47 |  |
|   ‏‏‏  מצעדים ודירוגים (2005)> מדינה |   ‏‏‏  מצעדים ודירוגים (2005)> מצעד |   ‏‏‏  מצעדים ודירוגים (2005)> מיקום שיא |   ‏‏‏  מצעדים ודירוגים (2005)>  |
| --- | --- | --- | --- |
|  ארצות הברית | בילבורד הוט 100 | - |  |
|  ארצות הברית | מצעד השירים העכשוויים למבוגרים | 18 |  |
|   ‏‏‏  מצעדי סוף שנה (2003)> מדינה |   ‏‏‏  מצעדי סוף שנה (2003)> מצעד |   ‏‏‏  מצעדי סוף שנה (2003)> מיקום שיא |   ‏‏‏  מצעדי סוף שנה (2003)>  |
| --- | --- | --- | --- |
|  אוסטרליה | מצעד הסינגלים האוסטרלי | 7 |  |
|  הממלכה המאוחדת | מצעד הסינגלים הבריטי | 79 |  |
|  ניו זילנד | המצעד הניו זילנדי הרשמי | 21 |  |
|   ‏‏‏  מצעדי עשור (2000–2009)> מדינה |   ‏‏‏  מצעדי עשור (2000–2009)> מצעד |   ‏‏‏  מצעדי עשור (2000–2009)> מיקום שיא |   ‏‏‏  מצעדי עשור (2000–2009)>  |
| --- | --- | --- | --- |
|  אוסטרליה | מצעד הסינגלים האוסטרלי | 69 |  |
|  אוסטרליה | מצעד הסינגלים של אמנים אוסטרליים | 12 |  |
נתוני מכירות

| מקום | תארים | מכירות |
| --- | --- | --- |
| אוסטרליה (ARIA) | פלטינה 2× | 174,045 |
| בריטניה (BPI) | — | 85,000 |
היסטוריית יציאות לאור

| מדינה | תאריך יציאה | פורמט | חברת תקליטים | קטלוג |
| --- | --- | --- | --- | --- |
| אוסטרליה | 3 במרץ 2003 | תקליטור | אפיק | 673545.2 |
| בריטניה | 16 ביוני 2003 | תקליטור | אפיק | 673955-2 |
| ארצות הברית | 28 ביוני 2005 | הורדה דיגיטלית | דיילייט | — |
הערות שוליים

1 2  Delta Goodrem - Lost Without You, Discogs (באנגלית)
↑  Trove - Archived webpage, Trove (באנגלית)
↑  Wayback Machine, web.archive.org, ‏10 בפברואר 2012
↑  Delta Goodrem – Lost Without You (באנגלית), נבדק ב-2020-12-03
↑  Delta Goodrem | Biography, Albums, Streaming Links, AllMusic (באנגלית)
↑  Lost Without You, נבדק ב-2020-12-03
1 2  Delta Goodrem - Lost Without You (Official Video)
1 2  australian-charts.com - Forum - Top 1000 Artists (1980-2009), Part 4 (ARIA Charts: Special Occasion Charts), australian-charts.com
1 2  The Official Zobbel Homepage, www.zobbel.de
| --- | --- |
בקרת זהויות :  MusicBrainz work: 39210f2d-7067-4f4a-ad7e-7f5e674869c7
Rubini

"Rubini" (בעברית: "אודם") הוא סינגל שהוקלט על ידי הזמר-יוצר האיטלקי מחמוד בהשתתפות הזמרת האיטקלייה אליסה. הוא יצא לאור ב-27 באוגוסט 2021, על ידי חברת התקליטים איילנד רקורדס, כסינגל השישי והאחרון מתוך אלבום האולפן השני של מחמוד, Ghettolimpo. השיר נכתב על ידי מחמוד, אליסה ודאריו פאיני, שגם הפיק את השיר. בסמוך לצאתו עלה לרשת הזרמת המדיה ספוטיפיי, שם הצליח לצבור למעלה מ-20.2 מיליון השמעות.
השיר הגיע למקום ה-31 במצעד הסינגלים האיטלקי של FIMI.
רקע

אליסה היא אחת האמניות האיטלקיות היקרות ביותר ללבי, ואני רוחש לה כבוד עצום. שיתוף הפעולה הזה חשוב לי באופן אישי, שכן זו יצירה שעבדתי עליה זמן רב – יותר מכל שיר אחר שאי פעם הוצאתי לאור. רציתי שהיא תהיה מושלמת. מיד התאהבתי בטיוטה של מילות השיר שאליסה שלחה לי. התחלתי לעבד אותה ולהוסיף כלי נגינה חדשים ומילים נוספות.
השיר, שנכתב והולחן על ידי אליסה ומחמוד, מספר את סיפור נעוריו של מחמוד בזווית ראייה של אדם מבוגר. ילדותו התאפיינה בעיקר בבעיות במשפחה, החל מגירושיו של הוריו וכלה בתחילת התגוררות משותפת בבית קטן עם אחיו, במערכת יחסים רומנטית ראשונה והתנסויות שונות כגוון שתיית משקאות חריפים, עישון ויחסי מין.
מיקומי שיא

|   ‏‏‏  מצעדים ודירוגים (2022)> מדינה |   ‏‏‏  מצעדים ודירוגים (2022)> מצעד |   ‏‏‏  מצעדים ודירוגים (2022)> מיקום שיא |   ‏‏‏  מצעדים ודירוגים (2022)>  |
| --- | --- | --- | --- |
|  איטליה | מצעד הסינגלים האיטלקי | 31 |  |
נתוני מכירות

| אזור | הסמכות | יחידות שהוסמכו/מכירות |
| --- | --- | --- |
| איטליה (FIMI) | פלטינה | 100,000 |